Document ID: 32007D0028

KOMISIJAS LĒMUMS
(2006. gada 22. decembris),
ar ko groza Lēmumu 2005/393/EK par aizliegtajām zonām attiecībā uz infekciozo katarālo drudzi
(izziņots ar dokumenta numuru K(2006) 6970)
(Dokuments attiecas uz EEZ)
(2007/28/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (1), jo īpaši tās 8. panta 3. punktu,
tā kā:
(1)
Direktīvā 2000/75/EK ir noteikti kontroles noteikumi un pasākumi, lai apkarotu infekciozo katarālo drudzi Kopienā, ieskaitot aizsardzības un uzraudzības zonu izveidi un aizliegumu izvest dzīvniekus no šīm zonām.
(2)
Ar Komisijas 2005. gada 23. maija Lēmumu 2005/393/EK par aizsardzības un uzraudzības zonām saistībā ar infekciozo katarālo drudzi un par nosacījumiem, ko piemēro pārvadājumiem no šīm zonām vai caur tām (2), ir paredzēts norobežot vispārējās ģeogrāfiskās teritorijas, kurās dalībvalstīm jāizveido aizsardzības un uzraudzības zonas (“aizliegtās zonas”) saistībā ar infekciozo katarālo drudzi.
(3)
Spānija 2006. gada 20. novembrī paziņoja Komisijai par to, ka aizliegtās E zonas nomaļā rajonā ir konstatēta 4. serotipa vīrusa izplatīšanās. Tādēļ minētā zona jāpaplašina, ņemot vērā pieejamos datus par vīrusa pārnēsātāja vidi un pašreizējo meteoroloģisko situāciju.
(4)
Vācija 2006. gada 21. novembrī paziņoja Komisijai par jauniem infekciozā katarālā drudža uzliesmojumiem Lejassaksijā. Ņemot vērā šos jaunos konstatējumus, ir lietderīgi grozīt aizliegtās zonas noteikto robežu Vācijā.
(5)
Pēc paziņojumiem par jauna serotipa infekciozā katarālā drudža uzliesmojumiem 2006. gada novembra sākumā Itālijā Lēmuma 2005/393/EK I pielikumā ar Lēmumu 2006/858/EK tika pievienota jauna aizliegtā zona G, kura ietver trīs skartās Sardīnijas dienvidu provinces. Bet attiecīgajos Lēmuma 2005/393/EK noteikumos nav pievienota atsauce uz šo zonu. Tādēļ skaidrības labad Lēmuma 2005/393/EK 2. pantā minētais zonu saraksts ir jāpapildina.
(6)
Tādēļ Lēmums 2005/393/EK ir attiecīgi jāgroza.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2005/393/EK groza šādi.
1)
Ar šādu tekstu aizstāj 2. panta pirmo daļu:
“Aizliegtās zonas norobežo vispārējās ģeogrāfiskajās teritorijās, kas minētas I pielikumā norādītajās zonās.”
2)
Lēmuma I pielikumu groza saskaņā ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2006. gada 22. decembrī

Labels: 19
0
3
8
6
18